SZEPTEMBER 11.
 Alexandriai Teodóra szentéletű anyánk emléke
hajnali szolgálaton
Tropár 4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.
Az első zsoltárcsoport után kathizma
4. hang. Minta: Kijelentéd...
A te születésed napján, Szűzanya, Mária, * a földön eláradt az egész világ örömének fénysugara, * és megvilágosította azok elméjét, *’ akik szeretettel magasztalnak.
Dicsőség... most és... 
Ugyanez
A második zsoltárcsoport után kathizma.
4. hang. Minta: Kijelentéd...
A te szeplőtelen születésed napján * az egész világ az anyagtalan Szentlélekkel ékeskedik lelkileg, * és ezt zengi néked örvendve: *’ ó Szűz, keresztények büszkesége, örvendezz!
Dicsőség... most és... 
Ugyanez

I. óda. 2. hang 
Jöjjetek, ó népek, * zengjünk éneket Krisztus Istennek, * ki szétválasztá a tengert * és tanítást adott a népeknek, * kiket az egyiptomi rabságból kivezetett, * mert ő megdicsőült!
Jöjjetek, ó hívek, örvendezzünk a Szentlélekben, és magasztaljuk szent énekekkel a terméketlenből ma az emberek üdvözítésére megjelent, örökszűz leányzót!
Ujjongj, Joákim az Istenben bölcs Annával, mert kisarjadt ágyékodból az Istentől kiválasztott leányzó, aki az Úr Krisztust szülte!
Örvendj, Krisztus szent Anyja és szolgálója, mert az ősi boldogságot közvetíted az emberi nemnek! Ezért mindnyájan szent énekekkel méltán magasztalunk.
Megszületik ma az életre vezető híd, melyen az alvilágba zuhant emberek a bukásból visszatérhetnek, és az életadó Krisztust szent énekekkel magasztalják.
III. óda. 2. hang
Erősíts meg minket magadban, Urunk, * ki kereszteddel törölted el a bűnt, * és a te félelmedet ültesd szívünkbe, * kik énekelünk téged!
Feddhetetlenül jártak Isten színe előtt az Istenben bölcs szülők, és megszülték a mindenség üdvösségét, aki Teremtőnket és Istenünket szülte.
A mindenkinek életet fakasztó forrás, az Úr, terméketlenségből elővezette a Szüzet, akiből maga előjönni kegyeskedett, megőrizve őt a szülés után is érintetlennek.
Magasztaljuk ma Anna gyümölcsét, az Istenszülő Máriát, aki az életet hordozó szőlőt szülte, mindnyájunk oltalmát és menedékét!
Érintetlen, férfitől meg nem közelített Örökszűz, az isteni parázs arany füstölője, tedd jó illatúvá megromlott szívemet!
Katavászia 4. hang
Megerősödött szívem az Úrban, * ki az imádkozónak imádságot ad, * hogy a hatalmasok nyilait erőtlenekké tegye, * s a gyöngéket erővel vegye körül.
Konták
4. hang
A te születéseddel, legtisztább Szűz, * Joákim és Anna a magtalanság szégyenétől, * Ádám és Éva pedig a halál enyészetétől megszabadult. * Ezt ünnepli meg a te néped is, * mely így megszabadul vétkének terhétől, * és így kiált hozzád: * Meddő asszony szüli Istennek Szülőjét, *’ a mi életünk táplálóját!
Ikosz 
Joákimnak és Annának a magtalanság és gyermektelenség miatt mondott imája és fohászkodása egyaránt az Úr fülébe jutott, meghallgatásra talált, és az életadó gyümölcsöt termette a világnak. Amaz a hegyen imádkozott, felesége pedig a kertjében hordozta a gyalázatát. De a meddő asszony megszüli Istennek Szülőjét, a mi életünk táplálóját.
Kathizma
4. hang. Minta: Hamar előzz meg...
A te szent ruházatodat aszkézissel ékesítetted föl, * és a megtestesült Istennek ajándékként áldoztad föl magadat, tiszteletreméltó, * isteni boldogságú Teodóra, * és a különféle gyógyító kegyelmek sokaságát nyerted, * a betegségek homályát eloszlatva, ó boldog! *’ Esedezzél, hogy magasztalóid üdvözüljenek!
Dicsőség... ugyanarra
Krisztus kettős, enyészhetetlen koszorút adott néked, * a bajnoknak és a tiszteletreméltó főpapnak, * végtelenül boldog Autonomosz, * és te neki mutattál be vérontás nélküli áldozatot, * az ő isteni szenvedését hamisítatlanul utánoztad, *’ s élvezed az ő véget nem érő boldogságát.
Most és... Az ünnepé ugyanarra
Magasztalt légy, Júda, erősödjél meg, Dávid, * újulj meg, Ádám, örvendezzél Lévi, * mert belőletek született meg nekem Krisztus! * Pendítsd meg, Énekszerző, hárfádat, és mondjad: * Ki az, aki megszületett, * akit leányodnak nevezel? * Ő az én életem táplálója, *’ Krisztus Isten Anyja!
IV. óda. 2. hang
Meghallám, Uram, * a te üdvgondozásod hírét * és magasztallak téged, * egyetlen Emberszerető!
Magasztalunk téged, Urunk, mert Szülőd személyében üdvösséges révpartot nyújtottál minden hívőnek.
Krisztus dicsekvés tárgyává és erősséggé tett téged mindenki számára, aki hittel magasztalja a te titkodat, Isten jegyese!
Joákim és Anna kedved szerint jártak előtted, Uram, és világra hozták mindnyájunk reménységét.
Mindnyájan méltán magasztalunk téged, férfitől meg nem közelített Nagyasszony, mert közbenjárásod révén megszabadulunk bűneinktől.
V. óda. 2. hang
A rejtélyek ködös homályát eloszlattad, * és a Szűztől kisugárzó igazság által * a hívők szívét megvilágosítottad, * vezess minket is a te világosságoddal, Krisztus!
Magasztaljuk, hívek, a mindegyikünk Életét Forrásozót, aki lehetővé tette, hogy a mindenség Létrehozója olyanná legyen, mint mi vagyunk, s akinek előképén örvendeztek a látására méltatott próféták, hiszen belőle nyilvánvalóan az üdvösség gyümölcse fakadt!
Krisztus, ki a szűzi mélységet egyedül fürkészted ki, és bár körülhatárolhatatlan vagy, mégis testileg a legszentebb Istenszülő karján pihentél, vezess engem csöndes révedbe!
A száraz vessző kivirágzása világosan meghirdette Izrael számára a főpap kiválasztását. A meddő méh dicsőséges szülöttje is csodálatosan tanúsítja ma a szülők kiválóságát. 
VI. óda. 2. hang
Jónás a cethal gyomrából fölkiáltott az Úrhoz: * Vezess ki engem a pokol mélységéből, kérlek, * hogy mint Szabadítómnak, * a dicséret hangján, igaz lélekkel áldozhassak néked!
Az Istenszülő istenfélő szülei a terméketlenség szorongatásából az Úrhoz kiáltottak, és világra hozták őt, a világ üdvösségére és minden nemzedékre szóló büszkeségül.
Az Istenszülő istenfélő szülei Istenhez illő égi ajándékot nyertek, a kerubokat is felülmúló bölcsőt, az Ige és Teremtő szülőjét!
Téged, tisztaságos Istenszülő, mi igazhitűek mindnyájan, kik megszabadultunk az ellenségtől és letiportuk annak vakmerőségét, révpartunknak, megingathatatlan védőbástyánknak, legyőzhetetlen oltalmunknak tekintünk.
Katavászia 
Gondolatok vihara tör rám, * s számtalan bűnöm örvényébe sodor engem, * de te, jóságos kormányos, * vezess ki sietve, * és ments meg engem is, mint a prófétát!
Konták
1. hang. Minta: Az angyalok kara...
A szenvedélyek éjszakájából kimenekültél, Isten bölcse, * és elérkeztél a dicsőség szellemi Napjához. * A test rakoncátlanságát önfegyelmezéssel sanyargattad, * a szerzetesek mintaképévé * s az életben elbukottak fölemelőjévé lettél. *’ Ezért ünnepelünk téged.
Ikosz
Mintaképül szolgált a te életed az elbukottaknak, akik bűnbánattal el akarnak jutni ahhoz, aki megbocsáthatja a bűnöket, miként az Írás mondja. Benne bíztál te is, miként a bűnös nő, bár kenet helyett könnyeid záporát ajánlottad neki, s ebbe a kígyót belefojtottad, kivívtad a győzelmet, háromszorosan boldog Teodóra! Imáiddal öldökölted a vadállatot, Teremtőd erejével föltámasztottad a halottat, és őérette magadat holttá tetted. Ezért ünnepelünk téged.
VII. óda. 2. hang 
Az eléghetetlen, hegyi rózsabokor * és a harmatos káldeai kemence * világosan előre jelzett téged, isteni Jegyes, * mert az isteni és nem anyagias lángot * sértetlenül fogadtad be földi méhedbe, * azért a tőled Születettnek énekeljük: * Áldott a mi atyáinknak Istene!
A te szellemi megnyilvánulásaidban, ó Tisztaságos, a törvény átadója még nem ismerhette föl jól a nagy titkot, jóllehet már idejekorán arra nevelted, hogy jelképekre, és ne földi dolgokra gondoljon. Ezért a csodálatos látványtól megdöbbenve így szólt: Áldott a mi atyáinknak Istene!
A próféták isteni ihletésű kara Istennek tetsző módon hegynek, az ég kapujának és szellemi létrának tartott téged, mert belőled vált ki férfi beavatkozása nélkül a kő, és te vagy az a kapu, melyen az Úr, a csodák Istene, atyáinknak Istene ment keresztül.
Megszülöd mag nélkül, az idők teljességében a kezdetnélküli, öröktől való Urat, az Atyának Fiát, bölcsességét és erejét, testben, de a természet törvényeitől eltérő módon, Tisztaságos! Azért a tőled születettnek, Szeplőtelen Szűz, áhítattal hangoztatjuk: Áldott légy!
VIII. óda. 2. hang
Az ifjak kemencéjével egykor * a te Anyád előképét mutattad be, Uram, * mert az előkép ezeket megkímélte a megégéstől, * noha a tűzben jártak. * Ezt ma az egész világ számára nyilvánvalóvá tetted, * ezért magasztalunk téged mindörökké!
Istennel való kiengesztelődésünk előre kiszemelt hajléka most kezdi életét, hogy megszülje nekünk a sűrű testben megjelenő Igét. Mi, akiket a nemlétből ő hozott létre, áldjuk őt és magasztaljuk mindörökké!
A terméketlenség megváltoztatója megszüntette a javak mulandó értéktelenségét és az emberek elé adta az élő csodát, Krisztust. Mi, akiket a nemlétből létrehozott, áldjuk őt és magasztaljuk mindörökké!
Esedezzél szüntelenül a te nyájadért, Isten Anyja, a könyörületes Krisztushoz, hogy megszabaduljunk a bajoktól, kik téged Istenszülőnek, a keresztények legyőzhetetlen és új menedékének éneklünk és magasztalunk mindörökké!
Katavászia 
Föld és minden rajta lévő, * tengerek és összes forrás, * egek egei, világosság és sötétség, hideg és meleg, * emberek fiai, papok, áldjátok az Urat, * és magasztaljátok őt mindörökké!
IX. óda. 2. hang
Téged, ki a nap létezése előtti világosságot, a tőled fölkelt és testileg közöttünk járt Istent szűzi méhedből, kifejezhetetlen módon, testtel ruháztad fel, hogy megtestesülten közöttünk tartózkodjék, téged, áldott Tisztaság, Istenszülő, magasztalunk!
Az, aki az engedetlen népnek a sziklából vizet fakasztott, az engedelmes népeknek, a mi örömünkre, terméketlen méhből Gyümölcsöt ad: téged, Szeplőtelen Anya, akit méltán magasztalunk.
Azt, aki az igazéletűektől megszületett, s akit az érettünk megtestesült Ige lakhelyének választott ki, azt, aki Isten tetszése szerint megjelent és Krisztust, az Életet szülte, azt ma születése napján mi, üdvösségre várók, ünnepeljük.
Téged, ki az ősi elvettetéssel járó kiközösítést megszüntetted, ki ősanyánk vétkét helyrehoztad, téged az emberi nem Istennel való kiengesztelésének eszközlőjét, téged, a Teremtőhöz vezető hidat, téged, Istenszülő, magasztalunk!
Katavászia 
Mert nagy dolgokat cselekedett velem a Hatalmas, * akinek szent a neve, * és irgalma nemzedékről nemzedékre száll * az őt félőkön. 
Fényének
A szentanyáé
Öltözetedet fölcserélted és igazi voltodat elrejtve éltél a magányban szerzeteskedő férfiak között, Isten szeretetétől szíven találva, Krisztus jegyese, Teodóra. Milyen csodálatos! Az igazságtalan vádat elviselted és Éva csábítóját megfutamítottad, szentéletű anyánk!
A szenté 
A főpapok között a vértanúk dicsőségével jelentél meg, és kettős koszorút kaptál, boldog Autonomosz főpap. A bálványozás eltévelyedését is egészen megsemmisítetted, és ezért győzelmi jutalmat nyertél, háromszorosan boldog!
Az ünnepé 
A magtalan Annától ma virágként sarjadt ki az Istenszülő, isteni illattal árasztván el a föld összes határait és örvendezéssel töltve el minden teremtményt. Őt énekelvén magasztaljuk méltóképpen, mert ő magasztosabb a föld minden szülöttjénél!
Előverses sztihirák
2. hang. Minta: Efráta háza...
A te ’ szent szülésednek * isteni ’ előképe volt, * Istenben bölcs, Anna, * Áron vesszejének *’ szárazon történt kivirágzása.
Elővers: Halljad, leányzó, és lássad, és hajtsd ide füledet! 
Midőn ’ jónak láttad, * hogy ’ magadra vedd * az emberek anyagi természetét, * akkor a meddőségből kisarjadztattad *’ Anyádat, Urunk!
Elővers: A nép gazdagjai ajándékokkal könyörögni fognak színed előtt.
Az ’ Istenszülő * Szűz ’ méhében, * mint új mennyben lakoztál, * hogy Istenhez emeld az emberi nemet, *’ Uralkodónk, Ige!
Dicsőség... most és... ugyanarra
Jöjjetek, ’ Ádámtól valók! * Mondjunk ’ himnuszt * a Dávid törzséből sarjadzott * és Krisztust szülő Szűzről, *’ a teljesen szeplőtelen Máriáról!
Tropár 4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.

